unsplash.com .td_uid_2_604f2f43df047_rand.td-a-rec-img{text-align:left}.td_uid_2_604f2f43df047_rand.td-a-rec-img img{margin:0 auto 0 0} Aktar kmieni dax-xahar iċċelebrajna l-Jum Internazzjonali tal-Mara 2021. F'dan il-jum jiġu ċċelebrati u mfakkra l-ħidmiet u s-sagrifiċċji li, ħafna nisa madwar id-dinja, jagħmlu ta' kuljum. Dawn l-aħħar 12-il xahar, tefgħu dawl fuq l-importanza u l-valur tax-xogħol li jsir min-nisa f'diversi oqsma, kemm fuq livell professjonali, kif ukoll fuq livell personali. Però huwa importanti li wieħed isemmi li, fuq skala globali, in-nisa jkollhom jaffaċċjaw ħafna aktar ostakli mill-irġiel. Dan minħabba li s-soċjetà tagħna tgħidilna li mara trid tkun intelliġenti, sabiħa, b'personalità interessanti, professjonali, u li dejjem iżżomm ruħha, mentri s-soċjetà ma timponix dawn ir-rekwiżiti fuq l-irġiel. Biex nieħdu eżempju, wieħed ma jsaqsix jekk raġel għandux il-karatteristiċi u l-ħiliet neċessarji sabiex ikun politiku, però, meta mara tkun interessata li tidħol fix-xena politika, nibdew inħokku rasna u nistaqsu jekk għandhiex il-kwalitajiet neċessarji sabiex tkun politikanta tajba. Infatti, wieħed għandu wkoll jistaqsi għaliex fix-xena lokali, sabiex ikollna rappreżentazzjoni aktar għolja ta' nisa fix-xena politika, kellu jsir proċess sħiħ ta' diskussjonijiet, laqgħat, konferenzi u konsultazzjonijiet. Ankè l-fatt li politikament kellu jsir dan il-proċess twil li ilu tal-inqas għaddej għal dawn l-aħħar sentejn, ikompli jpoġġi lill-mara fuq skala differenti minn raġel. Sa mill-bidu tat-twaqqif tagħha, il-YMCA dejjem emmnet fl-ugwaljanza bejn is-sessi. Fil-fatt, għalkemm l-akronimu YMCA jfisser 'Young Men's Christian Association', il-YMCA nediet ukoll il-YWCA, jiġifieri 'Young Women's Christian Association' u dan sar fi żmien fejn in-nisa kellhom ħafna inqas drittijiet milli għandhom illum il-ġurnata. Il-YMCA u YWCA huma preżenti f'diversi pajjiżi madwar id-dinja, jaħdmu id f'id sabiex ikomplu jagħtu l-għajnuna meħtieġa u indispensabbli fis-soċjetà. F'diversi pajjiżi kien hemm ukoll koalizzjoni bejn iż-żewġ movimenti. Però, f'kull organizzazzjoni matul il-firxa ta' dawn il-movimenti, dejjem kien hemm ugwaljanza bejn is-sessi u l-mara dejjem ingħatat l-istess opportunitajiet bħal ħaddieħor. Riċentement il-YMCA kienet irrappreżentata fin-Nazzjonijiet Magħquda fil-'UN Women Hearing' fid-diskussjonijiet dwar l-ugwaljanza bejn is-sessi minn tliet delegati li attendew għal-laqgħa onlajn tal-Kummissjoni għall-Istatus tan-Nisa fi New York aktar kmieni din is-sena. Wieħed mill-messaġġi li l-YMCA għaddiet waqt din il-laqgħa li saret onlajn kien messaġġ rigward it-teknoloġija, speċjalment fil-lenti tal-fatt li l-YMCA taħdem ukoll f'pajjiżi tat-tielet dinja fejn għad hemm miljuni ta' persuni li qed jgħixu f'faqar li lanqas nistgħu nimmaġinawh. Il-qasam teknoloġiku huwa wieħed mill-oqsma b'rata ta' żvilupp mgħaġġel b'riżultat li ħafna nisa qed jitħallew lura u dan allura qiegħed iġib miegħu qasma diġitali akbar speċjalment meta nikkunsidraw li huma propju l-ommijiet li qed jagħtu l-għajnuna meħtieġa lil uliedhom fir-rigward tal-edukazzjoni onlajn. Għaldaqstant il-YMCA wasslet dan il-messaġġ sabiex, filwaqt li nkomplu niżguraw sistema edukattiva onlajn irridu niżguraw aċċess ugwali għal kulħadd; aċċess għall-użu tal-internet, sigurtà tal-internet, u aċċess adekwat għat-teknoloġija. Sabiex niksbu l-ugwaljanza bejn is-sessi, li skont rapport maħruġ mill-World Economic Forum iridu jgħaddu tal-inqas 250 sena sakemm niksbu l-ugwaljanza bejn is-sessi, huwa importanti li l-membri kollha fis-soċjetà tagħna jaħdmu flimkien sabiex nibdlu l-mentalità u l-kultura patrijarkali tagħna. Din hija kwistjoni globali. Jeħtieġ li l-isterjotipi dwar id-definizzjoni ta' femminilità u maskilità titwarrab. Bħala YMCA, nemmnu u nirrikonoxxu li huwa importanti li l-ugwaljanza bejn is-sessi tintlaħaq f'kull settur bħal fis-sistema edukattiva u dik tas-saħħa, fil-politika u l-parteċipazzjoni ekonomika tan-nisa. Għalhekk inkomplu l-ħidma tagħna lokali kif ukoll barra minn Malta sabiex il-vjolenza sesswali, l-isfruttament, it-traffikar u l-istupru jitwaqqfu darba għall-dejjem. Fil-ġurnata ddedikata għal Jum il-Mara, il-YMCA Malta ħasset li huwa importanti li tiċċelebra lis-Sinjura Doris Cusens, li hija mara li dejjem iġġieldet għall-ugwaljanza bejn is-sessi, u li dejjem kienet minn ta' quddiem sabiex tiġġieled għad-drittijiet tan-nisa f'Malta u sabiex toffri l-għajnuna kollha meħtieġa lil nisa u familji li jkunu fil-bżonn. Għaldaqstant ħassejna li jkun xieraq li niftħu fond sabiex waqt li nkomplu ngħinu lill-vulnerabbli, niċċelebraw ukoll voluntiera li, għal ħafna snin, kienet attiva mal-YMCA, kif ukoll ma' organizzazzjonijiet oħra, bħal Dar Merħba Bik u YWCA. Is-Sinjura Cusens kienet ta' għajnuna kbira għal dawk li kienu jkunu għaddejjin minn diffikultajiet kbar. Hija mara li laħqet diversi quċċati u li rebħet numru premji għax-xogħol filantropiku tagħha u għaliex li ma ħalliet ebda forma ta' sterjotipi jwaqqfuha mill-ħidma tagħha. Waqt li f'Malta, il-YMCA għandha ħames pożizzjonijiet ta' tmexxija li huma magħmula min-nisa, bħala moviment ta' YMCA fl-Ewropa nnifsu hemm ħamsa minn disa' membri fl-Eżekuttiv li huma nisa. Filwaqt, li erbgħa minn tmien ħaddiema huma nisa, madwar 11-il mara jmexxu l-YMCA ġewwa l-pajjiż tagħhom. Kollettivament 54% tal-benefiċċjarji tal-YMCA madwar l-Ewropa huma nisa. .td_uid_3_604f2f43df25e_rand.td-a-rec-img{text-align:left}.td_uid_3_604f2f43df25e_rand.td-a-rec-img img{margin:0 auto 0 0}